
           (Π.Ο.Σ.-Ο.Τ.Α.)
           
ΕΔΡΑ : ΛΑΡΙΣΑ

ΠΑΡΑΡΤΗΜΑ: ΑΘΗΝΑ                                                                      
                                                   

Πληροφορίες: Σωτήρης Σουλούκος -
Πρόεδρος, Τηλ.6936862331                                                                                            
Κύριε Υπουργέ,

Οι  συνταξιούχοι των Οργανισμών Τοπικής Αυτοδιοίκησης (Α' και Β' βαθμού), από το 2010 έως και σήμερα, έχουν υποστεί πολλαπλές μειώσεις – περικοπές  στις συντάξεις τους, από 20% έως και πάνω από 50%, όπως εκτιμούν οι ειδικοί της κοινωνικής ασφάλισης. 

Ωστόσο η σύνταξη που παίρνει κάποιος δεν είναι μόνο αναφορές, στατιστικές και πίνακες, αλλά είναι τελικά τι αφαιρέθηκε από την τσέπη του συνταξιούχου και τον οικογενειακό του προϋπολογισμό.
Η Ομοσπονδία μας  ζητά την  άμεση παρέμβασή σας για να ευρεθεί λύση στα παρακάτω αιτήματα των συνταξιούχων:
1. Για το σύνολο των συνταξιούχων στους Οργανισμούς Τοπικής Αυτοδιοίκησης (Α' και Β' βαθμού) - σ' αυτούς που έχουν προσφύγει στα δικαστήρια και σε αυτούς που δεν έχουν προσφύγει, την αναδρομική καταβολή των ποσών που χάθηκαν  λόγω των περικοπών επικούρησης και δώρων για το 11μηνο Ιουνίου 2015 – Μαΐου 2016. Η απαίτηση γεννά ηθικό και πολιτικό θέμα. Χιλιάδες συνταξιούχοι ακούγοντας παροτρύνσεις από τα τότε κυβερνητικά πρόσωπα,  να μην προσφύγουν στα δικαστήρια γιατί θα δοθεί ούτως ή άλλως πολιτική λύση από την κυβέρνηση, εφόσον δικαιωθούν οι πρώτοι συνταξιούχοι που προσέφυγαν δικαστικά -οι λέξεις που χρησιμοποίησαν ήταν ότι η δίκη  είναι πιλοτική και θα έχει εφαρμογή σε όλους. Τώρα αντιμετωπίζονται, επί της ουσίας, άνισα, δεδομένου ότι δεν θα εισπράξουν ευρώ σε περίπτωση δικαίωσης. Πρόκειται για συνταξιούχους, που είτε προσέφυγαν στη δικαιοσύνη μετά τις 31-7-2020 είτε δεν προσέφυγαν, και δεν θα λάβουν καθόλου αναδρομικά. Δηλαδή όσοι δεν είχαν ασκήσει αγωγές πριν τις 31/07/2020, οι αξιώσεις τους για επιστροφή επικούρησης και δώρων έχουν παραγραφεί δια νόμου. Επομένως απαιτείται  πολιτική βούληση για να λάβουν τα αναδρομικά όλοι οι συνταξιούχοι. Όλα αυτά ενώ επίκειται η κρίσιμη απόφαση του Ανώτατου Ειδικού Δικαστηρίου (ΑΕΔ), από την οποία θα ξεκαθαρίσει εάν θα λάβουν αναδρομικά ποσά οι συνταξιούχοι για τις περικοπές που υπέστησαν στις επικουρικές συντάξεις τους, αλλά και για την κατάργηση των δώρων .
2. Μείζον θέμα η επαναφορά στους συνταξιούχους των Ο.Τ.Α. (Α' και Β' βαθμού) των επιδομάτων εορτών και αδείας που περικόπηκαν κατά την μνημονιακή περίοδο. Οι λόγοι περικοπής δεν υφίστανται πλέον   αφού η χώρα έχει εισέλθει στην λεγόμενη “μεταμνημονιακή περίοδο”. Αίτημα που θέτει επίσημα και η Ένωση Δικαστών και Εισαγγελέων με την επισήμανση - την οποία υιοθετούμε, “ο θεσμός των δώρων, που εξακολουθεί να ισχύει στον ιδιωτικό τομέα, πρέπει να παραμείνει ζωντανός και στο δημόσιο. Αντικατοπτρίζει υπερεκατονταετείς αγώνες και κατακτήσεις των εργαζομένων που δόθηκαν σε εξαιρετικά δύσκολες και αντίξοες πολιτικές και οικονομικές συνθήκες...”
3. Την κατάργηση της Εισφοράς Αλληλεγγύης Συνταξιούχων (ΕΑΣ), που αποτελεί  ένα μνημονιακό μέτρο, που επιβάλλει χαράτσι από το 2010 για ποσά κύριων συντάξεων από 1.400 ευρώ και άνω.  Ξεχωριστό χαράτσι επιβάλλει και στις επικουρικές συντάξεις, από 300 ευρώ και άνω. Είναι ένα εντελώς άδικο μέτρο. Η Υπουργός εργασίας κυρία Κεραμέως, προφανώς με την σύμφωνη γνώμη της Κυβέρνησή σας, προωθεί να μετατρέψει την ΕΑΣ, σε “κόφτη” των αυξήσεων  (2,2 -2,5%) των συντάξεων για το 2025, ως διορθωτικό μηχανισμό για να μην φαίνεται μείωση στις συντάξεις ενώ παίρνουν αύξηση. Πρόκειται για μια νέα αλχημία που επιβεβαιώνει την άρνηση της Κυβέρνησης να αντιμετωπίσει τα πραγματικά  προβλήματα των συνταξιούχων. Αντί να καταργήσετε την ΕΑΣ, να επιστρέψετε τα χρήματα στους δικαιούχους προωθείτε ρύθμιση που πετσοκόβει τις αυξήσεις των συνταξιούχων, για χάρη της ΕΑΣ! Ακόμα χειρότερα, βαφτίζετε αυτό το πετσόκομμα «τεχνική λύση» και «διορθωτικό μηχανισμό». Ένα μεγάλο μέρος των συνταξιούχων της χώρας, δεν θα λάβουν ένα τμήμα ή καθόλου αυξήσεις στις συντάξεις τους! 
Κύριε Υπουργέ,  η Ομοσπονδία μας δεν θα πάψει να διεκδικεί αυξήσεις υψηλότερες από τον πληθωρισμό για όλους τους συνταξιούχους των Ο.Τ.Α. (Α' και Β' βαθμού) . Δεν θα πάψει να διεκδικεί κατάργηση της Προσωπικής Διαφοράς, αλλά και της Εισφοράς Αλληλεγγύης, την επαναφορά των επιδομάτων εορτών και αδείας , την  αναδρομική καταβολών των ποσών που χάθηκαν  λόγω των περικοπών επικούρησης και δώρων για το 11μηνο Ιουνίου 2015 – Μαΐου 2016.                                          

Τα  περήφανα γηρατειά έχουν  δόσει πολλούς αγώνες στον εργασιακό τους βίο και να είστε βέβαιοι ότι έχουν την ψυχική δύναμη, αντοχή και αποφασιστικότητα να αντιδράσουν   και να διεκδικήσουν το δίκιο τους - “πολεμούν “  μέχρι τη νίκη.                                   

Έχετε το μαχαίρι και το καρπούζι, δείξτε το ανθρώπινό σας πρόσωπο και συμβάλετε στην ευημερία των  απόμαχων της εργασίας.
                                                    Με Εκτίμηση

Για το Διοικητικό Συμβούλιο 

Ο ΠΡΟΕΔΡΟΣ                                                                     Ο ΓΕΝ. ΓΡΑΜΜΑΤΕΑΣ
                          Σωτήρης Σουλούκος                                                            Γεώργιος Δαλαγιώργος
 ΠΡΟΣ: Τον Υπουργό Εθνικής  Οικονομίας και Οικονομικών                                          


                              κ. Κωστή  Χατζηδάκη  

